
Konfliktusok kezelése – a pontszámok értékelése

Mind az öt konfliktuskezelési mód hasznos bizonyos helyzetekben. Egy konfliktuskezelési mód hatékonysága az adott konfliktushelyzet követelményeitől és attól függ, hogy mennyire ügyesen alkalmazzuk. Mindnyájan képesek vagyunk mind az öt konfliktuskezelési mód alkalmazására. Senkire sem jellemző egyetlen, merev stílus a konfliktusok kezelésében. Ugyanakkor mindenkiről elmondható, hogy bizonyos konfliktuskezelési módokat jobban tud használni, mint másokat, s ezért hajlamos arra, hogy nagyobb mértékben hagyatkozzon ezekre, mint amazokra.

A konfliktusban tanúsított viselkedés, mint mondtuk, két összetevő eredménye: az egyik az egyén hajlamai, a másik, hogy mit igényel a helyzet.

Mennyire megfelelő (figyelembe véve a helyzetét, amiben van) ahogy Ön az öt konfliktuskezelési módot használja?

Ennek megítéléséhez kívánunk segítséget nyújtani. Mindegyik konfliktuskezelési módhoz felsorolunk néhány - az adott viselkedési stílust igénylő - szituációt. Előfordulhat, hogy bizonyos konfliktuskezelési módokkal nagyobb vagy éppen kisebb mértékben él, mint az szükséges lenne. Ezért azokra a figyelmeztető jelekre vonatkozólag is megfogalmazunk néhány kérdést, melyek az egyes stílusok túlzott, vagy túlságosan kismértékű használatára utalnak.

A. Versengés

Alkalmazásai:

1. Amikor a gyors, határozott cselekvés életbevágóan fontos.

2. Lényeges kérdéseknél, melyekben népszerűtlen megoldásokat kell bevezetni: pl. költségek megnyirbálása, népszerűtlen szabályok érvényesítése, fegyelmezés.

3. Olyan kérdéseknél, melyek a vállalat boldogulása szempontjából alapvetőek, s biztos az igazában.

4. Azokkal az emberekkel szembeni önvédelemként, akik visszaélnek a nem versengő viselkedés nyújtotta előnyökkel.

Magas pontszám:

5. Fejbólintó Jánosokkal van körülvéve? 

(Ha igen, talán azért, mert megtanulták, hogy nem bölcs dolog ellentmondani Önnek, vagy letettek arról, hogy megpróbálják befolyásolni. Ez fontos információktól zárhatja el.)

6. Beosztottai félnek tanácstalanságukat vagy bizonytalanságukat elárulni Ön előtt?

(Versengő légkörben az embernek harcolnia kell a befolyásért és elismerésért, s ez gyakran azzal jár, hogy bátrabban és magabiztosabban lép fel, mint amennyire biztosnak érzi magát. Az eredmény az, hogy az emberek kevésbé képesek információt vagy véleményt kérni, kevésbé képesek tanulni.)

Alacsony pontszám:

7. Gyakran érzi magát hatalom nélkülinek különböző helyzetekben? 

(Ez amiatt lehet, hogy nincs eléggé tudatában amivel rendelkezik, járatlan a használatában vagy kényelmetlenül érinti a hatalom használatának a gondolata. Ez - a befolyás korlátozása révén - gátolhatja hatékonyságát.)

8. Nehézségei vannak a határozott állásfoglalásra, még ha látja is, hogy mire lenne szükség? 

(néha az azzal való törődés, hogy mások milyen érzésekkel és félelmekkel reagálnak a hatalom használatára, bizonytalanná tesz, ami a döntések halogatását eredményezheti, s növelheti mások nehézségeit és/vagy neheztelését.)

B. Problémamegoldás

Alkalmazásai:

9. Integratív megoldás keresése olyan esetekben, mikor mindkét felfogás túlságosan fontos ahhoz, hogy kompromisszumos megoldás szülessen.

10. Mikor a cél a tanulás, pl. saját feltevések ellenőrzése, a másik elgondolásainak megértése.

11. Olyan emberek gondolatainak hasznosítása, akik eltérő nézőpontból közelítenek meg egy problémát.

Elkötelezettség biztosítása azáltal, hogy mások álláspontját beépítjük egy közmegegyezéses döntésbe.

12. Egy kapcsolatot megrontó negatív érzések közös feldolgozása.

Magas pontszám:

13. Több időt szán egyes problémák alapos megvitatására, mint amennyit megérdemelnének?

(A problémamegoldás időt és energiát vesz igénybe, azokat az erőforrásokat, amelyeknek talán leginkább szűkében van egy szervezet. Jelentéktelen problémák nem igényelnek optimális megoldásokat, és nincs szükség minden személyes differencia "megcsócsálására". A közös problémamegoldás és a közmegegyezéses döntéshozatal túlzott használata néha a kockázat csökkentésére való törekvést jelent, a felelősség elmosása vagy a cselekvés halogatása útján.)

14. Az Ön által tanúsított problémamegoldó viselkedés nem vált ki problémamegoldó reagálást másokból?

(Egyes problémamegoldó viselkedésmódok kísérletező-próbálkozó jellege viszonylag könnyűvé teheti másoknak a problémamegoldó kezdeményezések semmibevevését, figyelmen kívül hagyását. A bizalom és nyíltság pedig néha visszaélésre adhat alkalmat. Lehet, hogy elkerülik a figyelmét olyan jelek, amelyek védekező beállítottság, türelmetlenség, versengés, vagy ellentmondó érdekek jelenlétére utalhatna.)

Alacsony pontszám:

15. Nehezére esik a véleménykülönbségeket úgy tekinteni, mint hasznosítható alkalmat a tanulásra vagy problémamegoldásra?

(Bár a konfliktusoknak gyakran vannak fenyegető vagy terméketlen vonásaik, a mindent egy kalap alá vevő pesszimizmus azzal járhat, hogy elfedi a problémamegoldási lehetőségeket, s ez megfosztja Önt attól a kölcsönös nyereségtől és elégedettségtől, amely a sikeres közös problémamegoldással együtt jár.)

16. Beosztottai nem támogatják a döntéseit és elképzeléseit?

(Talán saját elgondolásaik nem épültek be ezekbe a döntésekbe és elképzelésekbe.)

C. Kompromisszumkeresés

Alkalmazásai:

17. Mikor a célok meglehetősen fontosak, de nem érik meg azt az erőfeszítést vagy esetleges szakítást, ami egy nagyobb mértékben önérvényesítő stílussal együtt járna.

18. Mikor két egyenlő hatalmú szembenálló fél erősen el van kötelezve egymást kölcsönösen kizáró céloknak.

19. Komplex problémák időleges rendezésének elérésére.

20. Kielégítő megoldás elérésére, időkényszer esetén.

21. Mint kisegítő konfliktuskezelési mód, ha a problémamegoldás, vagy a versengés nem jár sikerrel.

Magas pontszám:

22. Olyan erősen koncentrál a megegyezés gyakorlati kérdéseire és taktikájára, hogy néha szem elől téveszti a nagyobb problémákat (elvek, értékek, hosszú távú célok, vállalati érdek)?

23. Az egyezkedés, a valamit valamiért elvének hangsúlyozása cinikus légkört eredményez a munkatársak között? (Az ilyen légkör alá tudja ásni az emberek közötti bizalmat, s eltereli a figyelmet a vitatott probléma érdemi részéről.)

Alacsony pontszám:

24. Túl érzékenynek vagy feszélyezettnek tartja magát ahhoz, hogy hatékony legyen alku-helyzetekben?

25. Nehezen tesz engedményeket?

(E nélkül a biztonsági szelep nélkül nehéz elegánsan kiszállni a kölcsönösen destruktív vitákból, hatalmi csatározásokból stb.)

D. Elkerülés

Alkalmazásai:

26. Ha egy probléma jelentéktelen vagy csak átmeneti, vagy más fontosabb problémák szorítanak.

27. Ha nem látunk esélyt arra, hogy szándékaink érvényesüljenek, - pl. kevés a hatalmunk, vagy olyan akadályba ütközünk, amin nagyon nehéz lenne változtatni (országos politika, valakinek az alapvető személyiségvonásai, stb.).

28. Ha a konfrontációval járó valószínű kár nagyobb, mint a konfliktus megoldásának előnyei.

29. Ha a kedélyeket le akarjuk hűteni - a feszültséget leszállítani egy még produktív szintre, távlatot akarunk nyerni, és helyre akarjuk billenteni a nyugalmunkat.

30. Ha további információk gyűjtése több előnnyel kecsegtet, mint az azonnali döntés.

31. Ha mások hatékonyabban tudják megoldani a konfliktust.

32. Ha úgy látjuk, hogy egy másik, alapvetőbb probléma melléktermékével vagy tünetével van dolgunk.

Magas pontszám:

33. Vannak-e nehézségeik a munkatársaknak az Öntől kapott információk elégtelensége miatt?

34. Gyakran tűnik úgy, hogy úgy bánnak egymással, mint a "hímes tojással"?

(Néha indokolatlan mértékben von el energiát az óvatosság és a problémák kerülése, jelezve, hogy szembe kéne nézni velük és meg kéne oldani őket.)

35. Fontos kérdésekben késedelmes döntések születnek?

Alacsony pontszám:

36. Gyakran tapasztalja, hogy megsért másokat érzéseikben, vagy ellenségeskedést éleszt?

(Talán több belátással kellene a problémákat kezelnie, vagy több tapintattal kevésbé fenyegetően megfogalmazni azokat.)

37. Gyakran érzi, hogy sürgető problémákkal van elárasztva?

(Talán több időt kellene fordítania a prioritások kialakítására - eldöntve, hogy melyek azok a kérdések, amelyek viszonylag kevésbé lényegesek, amelyeket esetleg másokra lehetne delegálni.)

E. Alkalmazkodás

Alkalmazásai:

38. Amikor belátjuk, hogy tévedtünk, elfogadjuk a jobbik álláspontot. Amikor tanulunk valakitől, amikor belátást akarunk tanúsítani.

39. Amikor a probléma sokkal fontosabb a másik számára, mint a mi számunkra, s eleget akarunk tenni a másik igényeinek, esetleg jóakaratú gesztust teszünk az együttműködés fenntartása érdekében.

40. Előzetes bizalom megszerzése/kikényszerítése/ későbbi - számunkra fontosabb - problémák megoldása esetére.

41. Amikor a versengés folytatása csak ártana a helyzetünknek, amikor legyőzöttek, vesztesek vagyunk.

42. Amikor a harmónia megőrzése és a szakítás elkerülése különösen fontos.

43. A beosztottak fejlesztése érdekében, engedve, hogy kísérletezzenek, s okuljanak a saját hibáikból.

Magas pontszám:

44. Úgy érzi, hogy ötletei és véleménye nem részesülnek olyan figyelemben, amint azt megérdemelnék?

(A túlzott alkalmazkodás mások szándékaihoz befolyást, tekintélyt és elismerést von el Öntől. Ugyanakkor megfosztja a szervezetet az Ön potenciális közreműködésétől.)

45. Laza a fegyelem?

(Bár az öncélú fegyelem nem sokat ér, gyakran vannak olyan szabályok, eljárások, feladatkijelölések, melyek döntő jelentőségűek számunkra vagy a szervezet számára.)

Alacsony pontszám:

46. Szoktak nehézségei lenni a kölcsönös jóindulat kiépítésével?

(A kis kérdésekben való alkalmazkodás, melyek a másik számára fontosak, jóindulatot juttat kifejezésre.)

47. Gyakran tűnik úgy, hogy mások úgy viszonyulnak Önhöz, mint aki nem eléggé belátó?

48. Nehéz belátnia, ha tévedett?

49. Elismeri az indokolt kivételeket a szabályok alól?

50. Tudja, hogy mikor kell a játszmát feladni?

